“Amudaryo sohili” sport-sogʻlomlashtirish markazi maydonlarini koʻkalamzorlashtirish, obodonlashtirish va saqlash departamentini tashkil etish toʻgʻrisida
(resolution, 2022-04-05)

Termiz shahrining markaziy maydonlarini obodonlashtirish ishlarini tashkil etish va boshqarishni yanada takomillashtirish, “Amudaryo sohili” sport-sogʻlomlashtirish markazi maydonlarining namunali saqlanishini taʼminlash maqsadida Vazirlar Mahkamasi qaror qiladi: 1. Surxondaryo viloyati hokimligining Termiz shahar hokimligi huzurida “Amudaryo sohili” sport-sogʻlomlashtirish markazi maydonlarini koʻkalamzorlashtirish, obodonlashtirish va saqlash departamentini (keyingi oʻrinlarda Departament deb ataladi) tashkil etish toʻgʻrisidagi taklifi qabul qilinsin. 2. Quyidagilar Departamentning asosiy vazifalari etib belgilansin: “Amudaryo sohili” sport-sogʻlomlashtirish markazi hamda ushbu obyektlarga tutashgan maydonlar va hududlarning namunali saqlanishini taʼminlash, obodonlashtirish obyektlaridan foydalanish ishlarini shaharsozlik, sanitariya norma va qoidalariga muvofiq oʻz vaqtida va sifatli bajarilishini tashkil etish; mukammal va joriy taʼmirlash ishlarining oʻz vaqtida va sifatli bajarilishini taʼminlash, shuningdek, sunʼiy sugʻorish tizimlari, nasos stansiyalari, quduqlar, qattiq qoplamalar, yoʻllar va yoʻlaklar, koʻchalarni yoritish vositalari va favvoralarning sanitariya va texnik jihatdan zarur holatda boʻlishini taʼminlash; dov-daraxtlarni saqlash va parvarish qilish, ularning zararkunandalari va kasalliklariga qarshi kurashish, hududni yanada koʻkalamzorlashtirish agrotexnik tadbirlarni amalga oshirish; obodonlashtirish obyektlarini saqlash va rivojlantirish, ularning sanitariya jihatidan tozalanishini taʼminlash. 3. Quyidagilar: Termiz shahar hokimligi huzuridagi “Amudaryo sohili” sport-sogʻlomlashtirish markazi maydonlarini koʻkalamzorlashtirish, obodonlashtirish va saqlash departamentining tuzilmasi 1-ilovaga muvofiq; 2020-yilda Termiz shahar hokimligi huzuridagi “Amudaryo sohili” sport-sogʻlomlashtirish markazi maydonlarini koʻkalamzorlashtirish, obodonlashtirish va saqlash departamentiga biriktirilgan hududlarni tozalash hamda obodonlashtirish uchun xarid qilinadigan maxsus avtotransport vositalari va asbob-uskunalar roʻyxati 2-ilovaga muvofiq tasdiqlansin. 4. Belgilansinki, yangi tashkil etilayotgan Departamentni saqlash va foydalanish xarajatlarini moliyalashtirish quyidagilar hisobiga amalga oshiriladi: har yili Surxondaryo viloyatining viloyat budjeti parametrlarida obodonlashtirish uchun nazarda tutiladigan mablagʻlar doirasida, obodonlashtirish obyektlarini saqlash va ulardan foydalanishga maqsadli yoʻnaltirilgan mablagʻlar; jismoniy va yuridik shaxslarning homiylik xayriyalari; qonunchilik hujjatlarida taqiqlanmagan boshqa manbalar. 5. Departament xodimlariga Vazirlar Mahkamasining “Obodonlashtirish xodimlarini moddiy ragʻbatlantirishni kuchaytirish chora-tadbirlari toʻgʻrisida” 2009-yil 1-apreldagi 91-son qarori bilan tasdiqlangan Shahar va tuman obodonlashtirish boshqarmalari xodimlari mehnatiga haq toʻlash va ularni moddiy ragʻbatlantirish tartibi toʻgʻrisidagi nizomda nazarda tutilgan mehnatga haq toʻlash va moddiy ragʻbatlantirish tartibi tatbiq etiladi. 6. Surxondaryo viloyati hokimligi bir oy muddatda: Termiz shahar hokimligi huzuridagi “Amudaryo sohili” sport-sogʻlomlashtirish markazi maydonlarini koʻkalamzorlashtirish, obodonlashtirish va saqlash departamenti toʻgʻrisidagi nizomni belgilangan tartibda tasdiqlasin; “Amudaryo sohili” sport-sogʻlomlashtirish markazi hududida joylashgan ignabargli va manzarali oʻsimliklar qimmatli turlarini, koʻchalarni yoritish obyektlarini, favvoralarni va boshqa obodonlashtirish obyektlarini xatlovdan oʻtkazsin hamda xatlov natijalari boʻyicha obodonlashtirish obyektlarini kelgusida foydalanish uchun Departamentga belgilangan tartibda ajratib bersin; Departamentni malakali muhandis-texnik xodimlar va ishlab chiqarish xodimlari bilan taʼminlasin. 7. Surxondaryo viloyati hokimligi doimiy ravishda: Termiz shahrini obodonlashtirish boʻyicha amalga oshiriladigan ishlarga ajratiladigan budjet mablagʻlaridan samarali va maqsadli foydalanilishi yuzasidan amaliy monitoring olib borsin; obodonlashtirish ishlarini shaharsozlik hamda sanitariya normalari va qoidalariga muvofiq Termiz shahri va uning tashqi qiyofasiga qoʻyiladigan zamonaviy talablarni hisobga olgan holda tashkil etsin va amalga oshirsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — transport vaziri A.J. Ramatov va Surxondaryo viloyati hokimi T.A. Bobolov zimmasiga yuklansin. Direktor Yuriskonsult Direktor oʻrinbosari — bosh muhandis Kadrlar boʻyicha mutaxassis Xavfsizlik texnikasi boʻyicha mutaxassis Buxgalteriya va iqtisod boʻyicha mutaxassis ( Yordamchi xodimlar 5 Ishlab chiqarish xodimlari * T/r Texnikaning nomi Talab etiladigan texnika soni(ta) 1. Sugʻorish-yuvish mashinasi 1 2. “Isuzu” samosvali 1 3. “Isuzu” teleskopik minora 1 4. WAN damasi 1 5. Maysa oʻrish mashinasi 10 Jami 14